text: Så er det officielt: Han afløser Banke
  14 januar 2013 kl. 08.14
  Et enigt byråd i Fredericia bakker op om Kenny Bruun Olsen som ny borgmester. Han udpeges på et ekstraordinært byrådsmøde i aften kl. 19.
  Som omtalt i TV SYD søndag blev der opnået enighed på en række møder i løbet af søndag eftermiddag. Det bekræftes her til morgen i en pressemeddelelse fra kommunens brandingchef, Pia Becker Andersen:
  - Efter mange, gode drøftelser i løbet af søndagen mellem byrådsmedlemmerne i Fredericia, er der opnået enighed om i aften, på det ekstraordinære byrådsmøde, at pege på den tidligere venstrepolitiker, nu løsgænger, Kenny Bruun Olsen, som ny borgmester i Fæstningsbyen, noterer hun.
  Ved det ekstraordinære byrådsmøde, der begynder kl. 19, skal byrådet først behandle Thomas Bankes anmodning om at blive fritaget for sit medlemskab af byrådet. Efter denne behandling følger et officielt valg af Kenny Bruun Olsen som borgmester for resten af denne periode, hvilket vil sige året ud.
  